CELEX: 32015R1365
Language: sk
Date: 2015-04-30 00:00:00
Title: Delegované nariadenie Komisie (EÚ) 2015/1365 z 30. apríla 2015 o formáte na zasielanie údajov týkajúcich sa výdavkov na výskum a vývoj (Text s významom pre EHP)

8.8.2015   
            
            
               SK
            
            
               Úradný vestník Európskej únie
            
            
               L 211/1
            
         DELEGOVANÉ NARIADENIE KOMISIE (EÚ) 2015/1365
   z 30. apríla 2015
   o formáte na zasielanie údajov týkajúcich sa výdavkov na výskum a vývoj
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (1), a najmä na jeho článok 2 ods. 5,
   keďže:
   
               (1)
            
            
               V rámci európskeho systému účtov zavedeného nariadením (EÚ) č. 549/2013 (ESA 2010) sa zriaďuje systém národných a regionálnych účtov s cieľom splniť požiadavky hospodárskej, sociálnej a regionálnej politiky Únie.
            
         
               (2)
            
            
               Vzhľadom na význam výskumu a vývoja pre hospodárstvo sa v rámci Európskeho štatistického systému vyvinuli ďalšie metódy a harmonizované a porovnateľné formáty na zasielanie údajov týkajúcich sa výskumu a vývoja. Európsky štatistický systém predstavuje partnerstvo medzi Komisiou (Eurostatom) a národnými štatistickými úradmi a inými vnútroštátnymi orgánmi, ktoré sú v členských štátoch zodpovedné za vývoj, tvorbu a zverejňovanie európskych štatistík.
            
         
               (3)
            
            
               Pri zaznamenávaní výdavkov na výskum a vývoj v rámci tvorby hrubého fixného kapitálu sa majú uplatňovať metodické pravidlá uvedené v prílohe A k nariadeniu (EÚ) č. 549/2013.
            
         
               (4)
            
            
               Program zasielania uvedený v ESA 2010 zahŕňa ročné údaje o fixných aktívach a tvorbe hrubého fixného kapitálu v súvislosti s týmito aktívami. V záujme zabezpečenia vysokej úrovne kvality národných účtov je nevyhnutné, aby členské štáty zasielali Komisii spoľahlivé a porovnateľné údaje v špecifickom formáte,
            
         PRIJALA TOTO NARIADENIE:
   Článok 1
   Predmet úpravy
   V tomto nariadení sa stanovuje formát, v ktorom členské štáty zasielajú Komisii (Eurostatu) údaje národných účtov o výdavkoch na výskum a vývoj s cieľom zabezpečiť spoľahlivosť a porovnateľnosť predmetných údajov.
   Článok 2
   Formát na zasielanie údajov
   Ak členské štáty zasielajú Komisii (Eurostatu) údaje o výdavkoch na výskum a vývoj, ktoré sa týkajú celého hospodárstva, musia použiť tento formát:
   
               a)
            
            
               AN.1171g, aktíva v oblasti výskumu a vývoja, v hrubom vyjadrení;
            
         
               b)
            
            
               AN.1171n, aktíva v oblasti výskumu a vývoja, v čistom vyjadrení;
            
         
               c)
            
            
               P.51g, AN.1171, tvorba hrubého fixného kapitálu v oblasti výskumu a vývoja.
            
         Článok 3
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa na údaje zasielané od 1. augusta 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 174, 26.6.2013, s. 1.